জয়পুরে ‘পদ্মাবতী’র সেট’এ সঞ্জয় লীলা বনশালী এবং বাকি সদস্যদের আক্রমণ করার প্রতিবাদে সরব গোটা বলিউড। অনুরাগ কাশ্যপও সেই প্রসঙ্গেই মন্তব্য করেছিলেন, ‘... হিন্দু উগ্রপন্থা আর মিথ রইল না’! 
ব্যস, তার পরেই এক নেটিজেন আলটপকা টুইট করেন অনুরাগকে উদ্দেশ্য করে। তাঁর টুইট, ‘বিনামূল্যে একটা উপদেশ দিচ্ছি, কর্ণ জোহরের সঙ্গে শোওয়াটা এবার বন্ধ করুন’। কর্ণ তো চুপ করে থাকার পাত্র নন। যথারীতি পূর্ণ বিদ্রুপ সহকারে লিখেছেন, ‘আমি তোমাকে আরও ভাল একটা উপদেশ দিচ্ছি। তুমি বরং কারও সঙ্গে শোও। তাতে তোমার জীবনের হতাশা দূর হবে’! অন্যদিকে প্রথমদিনেই টুইট করে বনশালীর উপর আক্রমণের প্রতিবাদ জানিয়েছিলেন সুশান্ত সি‌‌ংহ রাজপুত। আরেক ধাপ এগিয়ে এবার টুইটার হ্যান্ডল থেকে নিজের পদবি ‘রাজপুত’ তুলে দিলেন। বনশলীর প্রযোজনা সংস্থার তরফ থেকে অফিশিয়ালি জানিয়ে দেওয়া হয়েছে শ্যুটিং বন্ধ রাখার কথা। সঙ্গে এ-ও জানানো হয়েছে, তারা কোনওভাবেই ইতিহাসের বিকৃতি ঘটায়নি। বরং পরবর্তীকালে ছবির কাজ এগিয়ে নিয়ে যাওয়ার জন্য পুলিশের সাহায্য পেলে উপকৃত হবে তারা।